Document ID: 32010R1097

KOMISSION ASETUS (EU) N:o 1097/2010,
annettu 26 päivänä marraskuuta 2010,
tilastointiin tarkoitettujen yritysrekisterien laatimista koskevan yhteisen kehyksen vahvistamisesta annetun Euroopan parlamentin ja neuvoston asetuksen (EY) N:o 177/2008 täytäntöönpanosta komission (Eurostat) ja keskuspankkien välisen luottamuksellisten tietojen vaihtamisen osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tilastointiin tarkoitettujen yritysrekisterien laatimista koskevan yhteisen kehyksen vahvistamisesta ja neuvoston asetuksen (ETY) N:o 2186/93 kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 177/2008 (1) ja erityisesti sen 12 artiklan,
sekä katsoo seuraavaa:
(1)
Asetuksessa (EY) N:o 177/2008 vahvistetaan uusi, ainoastaan tilastointiin tarkoitettujen yritysrekisterien laatimista koskeva yhteinen kehys, jotta yritysrekisterien kehitys jatkuisi yhdenmukaisena.
(2)
Ainoastaan tilastointia varten tarkoitetulla komission ja kansallisten keskuspankkien sekä komission ja Euroopan keskuspankin välisellä luottamuksellisten tietojen vaihdolla on määrä varmistaa monikansallisia konserneja koskevien tietojen laatu Euroopan unionissa. Näin ollen olisi vahvistettava tietojen toimittamisen muoto, turvallisuutta ja luottamuksellisuutta koskevat toimenpiteet sekä menettely toimitettaessa tällaisia luottamuksellisia tietoja kansallisille keskuspankeille ja Euroopan keskuspankille, jotta varmistetaan toimitettavien tietojen käyttö ainoastaan tilastollisiin tarkoituksiin.
(3)
Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98 (2) mukaisesti EKPJ:n jäsenten Euroopan tilastojärjestelmän viranomaiselta saamia tietoja saa käyttää ainoastaan tilastotarkoituksiin. EKPJ:n jäsenten on myös varmistettava Euroopan tilastojärjestelmän viranomaisilta saatujen luottamuksellisten tilastotietojen fyysinen ja looginen suojaus. EKP julkaisee vuosittain luottamuksellisuutta koskevan kertomuksen tilastotietojen luottamuksellisuuden suojaamiseksi toteutetuista toimenpiteistä.
(4)
Johdonmukaisuuden varmistamiseksi tämän asetuksen mukaisesti toimitetuissa tietuekokonaisuuksissa olisi käytettävä niitä nimeämiskäytäntöjä, rakenteita ja kenttien määrittelyä, jotka vahvistetaan tilastointiin tarkoitettujen yritysrekisterien laatimista koskevan yhteisen kehyksen vahvistamisesta annetun Euroopan parlamentin ja neuvoston asetuksen (EY) N:o 177/2008 täytäntöönpanosta komission (Eurostat) ja jäsenvaltioiden välisen luottamuksellisten tietojen vaihtamisen osalta 11 päivänä maaliskuuta 2009 annetussa komission asetuksessa (EY) N:o 192/2009 (3).
(5)
Tässä asetuksessa säädetyt toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muoto
1. Toimitettaessa tietoja asetuksen (EY) N:o 177/2008 12 artiklan 2 kohdan mukaisesti on käytettävä liitteessä olevassa A osassa esitettyä muotoa.
2. Tiedot ja metatiedot on toimitettava Euroopan tilastojärjestelmän standardien mukaisesti ja noudattaen komissiosta (Eurostat) saatavan, yritysrekistereistä laaditun Eurostatin suosituskäsikirjan uusimmassa toisinnossa määriteltyä rakennetta.
2 artikla
Luottamuksellisuutta koskevat toimenpiteet
Komissio (Eurostat) voi toimittaa ainoastaan tilastollisia tarkoituksia varten kansallisille keskuspankeille ja Euroopan keskuspankille liitteessä olevassa B osassa täsmennetyt lisätiedot, mukaan luettuina salassapitotunnukset, edellyttäen, että asianmukainen kansallinen viranomainen on nimenomaisesti antanut luvan toimittamiseen ja että jos tiedot toimitetaan kansalliselle keskuspankille, ainakin yksi monikansallisen konsernin yksikkö sijaitsee sen jäsenvaltion alueella, jonka kansallisesta keskuspankista on kyse.
3 artikla
Turvatoimet
1. Luottamukselliset tiedot siirretään EKPJ:n jäsenille tämän asetuksen mukaisesti vasta sen jälkeen, kun EKPJ:n jäsenet ovat kukin toimivaltuuksiensa rajoissa toteuttaneet asetuksen (EY) N:o 2533/98 8 a ja 8 b artiklan mukaiset tarvittavat toimenpiteet varmistaakseen
-
että nämä tiedot suojataan ja etenkin että luottamukselliseksi merkittyjen tietojen säilyttäminen tapahtuu turvallisella alueella, jonne pääsy on rajoitettu ja valvottu,
-
että tietoja käytetään ainoastaan tilastotarkoituksiin,
-
että toimenpiteitä koskevat tiedot on sisällytetty asetuksen (EY) N:o 2533/98 8 b artiklassa tarkoitettuun vuotuiseen luottamuksellisuutta koskevaan kertomukseen tai että kansalliset keskuspankit tai Euroopan keskuspankki ovat ilmoittaneet komissiolle (Eurostat) ja asianmukaisille kansallisille viranomaisille toimenpiteistä muutoin.
2. Tiedot on toimitettava salatussa muodossa.
4 artikla
Tietojen toimittamismenettely
1. Tämän asetuksen mukaisesti toimitettavat tiedot ja metatiedot vaihdetaan sähköisessä muodossa.
2. Tiedot ja metatiedot toimitetaan komission (Eurostat) salassa pidettävien tietojen vaihdossa käyttämän turvallisen välineen tai suojatun etäyhteyden kautta.
5 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä marraskuuta 2010.

Labels: 12
4
19